Cum litigantium utilitatis intersit, ne sopitæ judicio, vel concordia quæstiones iterum suscitentur, si ea quæ provida sunt liberatione firmata, auctoritatis nostræ robur exposcant, eis grato concurrentes assensu, favoris apostolici præsidium impartimur. Sane postulastis a nobis, ut concordiam, quæ inter vos, ex parte una, et.... comitem, ac...... comitissam Nivernenses, ex altera, super procurationibus, damnis, et injuriis intervenit, sicut per litteras vestras accepimus, quas de verbo ad verbum jussimus præsentibus annotari, dignaremur apostolico munimine roborare. Tenor autem litterarum talis existit: Sanctissimo patri, et domino reverendo Innocentio, Dei gratia summo pontifici, devoti et humiles filii, Frater G. dictus abbas, et conventus Virziliacensis, devota pedum oscula. Noverit sanctitas vestra, quod dominus Herveus, comes, et Matildis, comitissa Nivernensis, fecerunt nobis authenticum instrumentum, cujus tenor est talis: Universis Christi fidelibus ad quos præsens scriptum pervenerit, Herveus, comes, et Matildis, comitissa Nivernensis salutem in Domino. Noverit universitas vestra, quod, cum inter nos, ex una parte, et.... abbatem, et conventum monasterii Virziliacensis, ex altera, super quibusdam procurationibus annuis, damnis, et injuriis quæstio verteretur, tandem mandavimus domino Papæ, quod per omnia volebamus in hac causa ipsius obtemperare mandatis: ipse, vero, communicato fratrum suorum consilio scripsit in hunc modum. INNOCENTIUS, episcopus, servus servorum Dei, venerabili fratri episcopo, et dilectis filiis, abbati Sancti-Victoris, et cancellario Parisiensis salutem et apostolicam benedictionem. Cum pro quæstione, quæ inter nobilem virum H., comitem Nivernensem, ex parte una, et dilectos filios, abbatem et conventum monasterii Virziliacensis, diœcesis Eduensis, ex altera, super quibusdam procurationibus annuis, damnis et injuriis vertebatur, ipsius nobilis, et partis alterius procuratores ad nostram præsentiam accessissent, et in ea fuisset aliquandiu coram nobis prudenter, et provide disputatum; tandem, ex parte nobilis antedicti, relatione suorum procuratorum, accepimus quod ipse, volens per omnia complacere nostræ beneplacito voluntatis, paratus erat in hac causa nostris obtemperare mandatis. Nos, autem, communicato fratrum nostrorum consilio, hoc duximus injungendum: Ut cum ipse, et successores sui, comites Nivernenses, in festo Paschali ad monasterium accesserint memoratum, nomine procurationis, centum librarum usualis monetæ quæ pro tempore curret, sint summa contenti; tantumdem in festo Beatæ-Mariæ Magdalenæ procurationis nomina recepturi, si ad monasterium accesserint supradictum, ad protectionem ejusdem monasterii, secundum quod de jure tenentur, dantes operam efficacem. Ut ergo super hoc nulla possit in posterum via patere calumniæ, mandavimus ut prædictus nobilis, et uxor ipsius, per authenticum instrumentum abbati et conventui monasterii ejusdem promittant se id firmiter servaturos; suos nihilominus successores ad hujus rei observantiam obligantes; et ad majorem cautelam, faciant hoc per carissimum in Christo filium nostrum, illustrem regem Francorum, auctoritate regia confirmari. Ideoque discretioni vestræ per apostolica scripta mandamus quatenus, postquam nobilis memoratus et uxor sua, litteras secundum formam concesserint supradictam, eundem no bilem juxta formam Ecclesiæ ab excommunicationis vinculo absolvatis, quo propter idem nostra est auctoritate ligatus; injungentes eidem, sub debito præstiti juramenti, ut ad impetrandam super hoc confirmationem regiam det operam bona fide. Abbatem, vero, et conventum prædictos ab omni decrevimus impetitione cessare, omnemque remittere quæstionem, quæ ipsis adversus nobilem sæpedictum super damnis et injuriis competebat, decimis de Dornitiaco dumtaxat exceptis, super quibus eis satisfieri volumus et mandamus. Quod si non omnes, etc. Datum Laterani, 11 idus aprilis, pontificatus nostri anno XVI. Nos, autem, ut promisimus, volentes, sicut decuit, mandatum apostolicum adimplere; mediante venerabili patre Roberto, tituli Sancti-Stephani in Cœlio Monte presbytero cardinali, apostolicæ sedis legato, solemni coram eo præstito corporaliter sacramento, concessimus quod pacem præscriptam cum maxima deliberatione a domino papa, et cardinalibus ordinatam, observabimus bona fide, et litteris præsentibus ad prædictæ pacis observationem successores et heredes nostros in perpetuum obligamus; volentes modis omnibus et liberaliter concedentes, ut suprascriptæ pacis forma a nobis et successoribus, et heredibus nostris in æternum firmiter et inviolabiliter penitus observetur. Ut igitur, quæ prædicta sunt majori gaudeant firmitate, ista omnia... filia nostra laudavit, et nos ea præsenti scripto, et sigillorum nostrorum appositione roboravimus. Actum apud Leigniacum-Castrum, anno Gratiæ millesimo CCº XIIIº, mense octobri. Inde est quod sanctitatem vestram, quo humilius possumus, exoramus quatenus pacem istam per vos, et a vobis factam, ita dignemini confirmare, quod firma et stabilis permaneat in æternum. Nos, igitur, precibus vestris favorem benivolum impendentes, id auctoritate apostolica confirmamus, et præsentis scripti patrocinio communimus. Nulli, ergo, omnino hominum liceat hanc paginam nostræ confirmationis infringere, etc. Datum, Laterani, IIII nonas januarii, pontificatus nostri anno XVI.